楚江行
作者：郭祥正
朝代：宋

paragraphs: 吾生磊落無滯留，一生好作大江遊，任爾龜鼉跋浪蛟龍愁。
昨夜天風下荆楚，我來此地重懷古。
洛妃湘女不足數，渺渺兮三閭在何所。
浩蕩煙波江水闊，冥寞神交兩相許。
倒提金斗傾濁醪，滴瀝招魂寂無語。
斜陽銜山暝潮退，兩兩漁舟迷向背。
便欲因之垂釣竿，六鼇一擲天門外。